ክልሉ በሠላም፣ በልማትና በመልካም አስተዳደር ዘርፎች አበረታች ውጤት ማስመዝገቡ ተገለጸ
– በመጠናቀቅ ላይ ባለው የበጀት ዓመት በኢትዮጵያ ሶማሌ ክልል በሠላም፣ በልማትና በመልካም አስተዳደር ዘርፎች አበረታች ውጤት መመዝገቡን የክልሉ ርዕሰ መስተዳድር አስታወቁ። በክልሉ በሰላም፣ በልማትና በመልካም አስተዳደር ዘርፍ በተሰሩ ስራዎችና ቀጣይ በሚኖሩ አቅጣጫዎች ዙሪያ የሚመክር ህዝባዊ ኮንፈረንስ ከባለፈው ማክሰኞ ጀምሮ በጅጅጋ ከተማ በመካሄድ ላይ ይገኛል።በክልል ከሁሉም ወረዳዎች የተወከሉ 750 የሚሆኑ የሀገር ሽማግሌዎች፤ ወጣቶችና ሴቶች የኮንፈረንሱ ተሳታፊ ሲሆኑ፤ በ2005 ዓ.ም የተከናወኑ ዓበይት ተግባራትና ያጋጠሙ ችግሮች እንዲሁም መመፍትሄዎቻቸው ቀርበዋል።የክልሉ ርዕሰ መስተዳድር አቶ አብዲ መሀመድ ኡመር በኮንፈረንሱ ላይ በክልሉ እየተጠናቀቀ ባለው የበጀት ዓመት በትምህርት፣ በጤና፣ በእንስሳት ሀብት ልማት፣ በንጹህ መጠጥ ውሃ አቅርቦት፣ በመንደር ማሰባሰብና ተፋሰስ ልማት፣ በመንገድ ልማትና በጸጥታ ዘርፎች የተከናወኑ ዋና ዋና ተግባራትን አቅርበዋል።በዚሁ ወቅት ርዕሰ መስተዳድሩ እንደተናገሩት፤ በበጀት ዓመቱ ህብረተሰቡን የሠላም፤ የልማትና የመልካም አስተዳደር ተጠቃሚ ለማድረግ በተሰሩ ስራዎች ከዚህ ቀደም ከተከናወኑት ተግባራት የተሻለና አበረታች ውጤት ማስመዝገብ ተችሏል ብለዋል።የክልሉ መንግስት ለትምህርት ትኩረት ሰጥቶ በመስራቱ የአንደኛ ደረጃ ትምህርት ሽፋን ከ85 በመቶ በላይ መድረሱን አቶ አብዲ ገልጸው፤ የጤና አገልግሎት ተደራሽነትን ለማረጋገጥም በክልሉ 8 ሆስፒታሎች፤ 112 ጤና ጣቢያዎችና ከ900 በላይ የሚሆኑ ጤና ኬላዎች በሙሉ አቅም አገልግሎት በመስጠት ላይ መሆናቸውን ተናግረዋል። በዚህም ምክንያት የጤና ሽፋኑን 83 በመቶ ማድረስ ተችሏል ብለዋል።እንዲሁም የክልሉን የንጹህ መጠጥ ውሃ አቅርቦት ችግር ለማቃለል በተደረገው ጥረትም የ39 ጥልቅ የውሃ ጉድጓዶች የቁፋሮ ስራ የተጠናቀቀ ሲሆን፤ 28 ከተሞችም የንጹህ መጠጥ ውሃ አገልግሎት እንዲያገኙ መደረጉን ርዕሰ መስተዳድሩ አስረድተዋል። የአርብቶ አደሩን የእንስሳት ሀብት ጤንነትና ጥራት የተጠበቀ እንዲሆን ለማስቻልም በ68ቱም ወረዳዎች የእንስሳት የክትባትና ህክምና መድሃኒቶች በማዳረስ ከ10 ሚሊየን በላይ ለሚሆኑ እንስሳት የክትባት እንዲሁም 4ሺ400 ለሚሆኑ እንስሳት ደግሞ ህክምና መሰጠቱን አቶ አብዲ ተናግረዋል።በተለይ ክልሉ ከዚህ ቀደም ባሉት ዓመታት በገቢ አሰባሰብ ረገድ ችግር እንደነበረበት ያስታወሱት ርዕሰ መስተዳድሩ፤ በዘንድሮው ዓመት የወረዳዎችን ገቢ የመሰብሰብ አቅም በመለየት በመሰራቱ በክልሉ ታሪክ ለመጀመሪያ ጊዜ ከእቅድ በላይ በ600 ሚሊየን ብር የሚበልጥ ገቢ መሰብሰቡን አስረድተዋል።እንዲሁም አርብቶ አደሩን በመንደር በማሰባሰብ የተሻለና የተረጋጋ ህይወት እንዲመራ ጥረት እየተደረገ መሆኑንና በዚህም ባለፉት አመታት አበረታች ውጤት መመዝገቡን ርዕሰ መስተዳድሩ ተናግረዋል።በበጀት ዓመቱ ከ33ሺ 324 በላይ አባውራዎችን በመንደር ለማሰባሰብ ታቅዶ ከ24ሺ በላይ አባውራዎችን ማሰባሰብ መቻሉንና የተለያዩ መቋቋሚያዎችና የማህበራዊ አገልግሎቶችን እንዲያገኙ መደረጉን አቶ አብዲ ተናግረዋል።